Rölli – hirmuisia kertomuksia

Rölli – hirmuisia kertomuksia on marraskuussa 1991 ensi-iltansa saanut lasten fantasiaelokuva, jonka on ohjannut Olli Soinio. 
Elokuva on ensimmäinen Yle TV2 -kanavan Pikku Kakkosesta tutuksi tulleesta Röllistä kertova elokuva. Elokuvassa, kuten tv-sarjassakin, Rölliä näyttelee Allan "Allu" Tuppurainen. Elokuva kuvattiin kesä-heinäkuussa 1991 Porvoossa ja Helsingissä. Röllimetsän kuvauspaikkana toimi Porvoon Sikosaaren luonnonsuojelualue.
Elokuvan soundtrack on julkaistu myös vinyylilevynä, C-kasettina ja CD-levynä. Itse elokuva on julkaistu VHS-kasettina ja DVD-levynä.
Juoni.
Röllin (Allu Tuppurainen) lähtiessä kaatamaan itselleen polttopuuta, hän törmää vanhaan puuhun, joka pyytää ettei häntä kaadettaisi. Kun Rölli suostuu tähän, puu lupaa palkita hänet tästä jonain päivänä. Röllin jatkaessa matkaa hän yllättää Maahiskeijun (Sari Mällinen) mutta säikäyttämisyritys keskeytyy, kun Isorölli (Jussi Lampi) saapuu paikalle ja alkaa jahdata kaksikkoa. Heidän päästyään pakoon Rölli ja Maahiskeiju ystävystyvät.
Samaan aikaan kaupungin alueella lelutehtailija Reima Seesteinen (Risto Kaskilahti) sekä hänen apulaisensa Yrjö Lerkkanen (Harri Hyttinen) päättävät lähteä tutkimaan Röllimetsää, jonne voisi rakentaa suuren huvittelukeskuksen. Heidän saavuttua leiripaikalleen, Rölli ja Maahiskeiju yrittävät häätää heidät pois. Heidät karkottaa kumminkin Isorölli, ja kaksikko pakenee jeepillään. Silloin Pahan valtakunnan ylipappi (Rolf Labbart), joka johtaa Roskanheittäjien joukkoa, näkee heissä potentiaalia, ja lähettää alamaisensa hakemaan heidät luokseen. Kun heidän jeeppinsä ajaa ojaan, Lerkkanen ja Seesteinen tuodaan Suuren Roskan eteen, joka kastaa heidät Roskanheittäjiksi.
Roskanheittäjien riehuessa metsässä ,Rölli on lumoutunut Lerkkasen ja Seesteisen jättämistä tavaroista, mutta Maahiskeiju alkaa epäillä niissä piilevää uhkaa. Rölli luulee Seesteisen ääntä hyväksi haltijaksi, ja saa häneltä "taikajuomaksi" pullon alkoholia. Juopunut Rölli ajaa Maahiskeijun pois. Roskamyrskyn jälkeen Maahiskeiju päättää jättää kotinsa, mutta jää Roskanheittäjien vangiksi.
Ylipappi käynnistää suunnitelmansa viimeisen vaiheen, ja alkaa jakaa kulutustavaraa Röllimetsän asukkaille. Surullinen Rölli huomaa, kuinka Röllimetsän asukkaat ovat myös lumoutuneet tavaranpaljoudesta. Kun myös hän jää Roskanheittäjien vangiksi, hän huomaa että harjat ovat heidän heikko kohtansa. Kun hänet tuodaan Maahiskeijun luo, Suuri Roska valmistautuu kastamaan heidät Roskanheittäjiksi. Isorölli saapuu paikalle harja mukanaan, ja villiinnyksissään heittää sen Suuren Roskan suuhun. Suuri Roska kuolee, ja luolan sortuessa Roskanheittäjät, mukaan lukien Lerkkanen ja Seesteinen, juoksevat pakoon.
Röllin ja Maahiskeijun paettua luolasta he palaavat vanhan puun luo. Ylipappi, jonka kasvot olivat rappeutuneet päivänvalon vaikutuksesta, yllättää heidät, ja kertoo että metsän roskaaminen olisi auttanut häntä säilyttämään oman kauneutensa. Kun hän yrittää surmata kaksikon, vanha puu täyttää lupauksensa ja uhraa itsensä kaatumalla Ylipapin päälle, surmaten hänet. Kun kaatunut puu alkaa jälleen vihertää, Rölli, Maahiskeiju ja muut metsän asukkaat poistuvat paikalta laulaen puun kunniaksi.
Soundtrack.
Kappaleet.
Kaikki kappaleet säveltänyt ja sanoittanut Allu Tuppurainen. 
Kaikki kappaleet sovittanut Kari Hillo.
B-puoli.
Osa kappaleista on julkaistu kokoelmalevyllä "Röllin laulut 3".